Diari Oficial de la Generalitat Valenciana


Sumari del DOGV 8153, del 20-10-2017 (2017/9189)

ACORD de 21 de setembre de 2017, del Consell de la Sindicatura de Comptes de la Comunitat valenciana, pel qual es convoca un concurs oposició per a cobrir set places d'ajudant d'auditoria, en llocs de treball corresponents a la modalitat de corporacions territorials i altres ens públics, subgrup A2, sector administració general. Convocatòria 01/2017.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8153

Data del DOGV
:   20-10-2017

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2017/9189


Data del document
:   21-09-2017

Organisme emissor
:   Sindicatura de Comptes

Tipus de document
:   Acord

Anàlisi jurídica

 Descriptors 

:   * concurs administratiu

ACORD de 21 de setembre de 2017, del Consell de la Sindicatura de Comptes de la Comunitat valenciana, pel qual es convoca un concurs oposició per a cobrir set places d'ajudant d'auditoria, en llocs de treball corresponents a la modalitat de corporacions territorials i altres ens públics, subgrup A2, sector administració general. Convocatòria 01/2017. [2017/9189]  
Segons el que estableix l'oferta pública d'ocupació per a l'any 2017, aprovada pel Consell de la Sindicatura de Comptes de la Comunitat Valenciana en data 20 de juliol de 2017 (DOGV 8094, 28 de juliol de 2017 i BOC núm. 201 de 31.07.2017), en exercici de la competència atribuïda per l'article 17.c de la Llei de la Generalitat Valenciana 6/1985, d'11 de maig, el Consell de la Sindicatura de Comptes acorda convocar el present concurs oposició, que es regirà per les següents:  
  
  
Bases de la convocatòria  
  
1. Objecte de la convocatòria i normes generals  
1.1. La present convocatòria té per objecte la selecció de personal, mitjançant el sistema de concurs oposició, per a cobrir set places d'ajudant d'auditoria, en llocs de treball corresponents a la modalitat de corporacions territorials i altres ens públics, del subgrup A2, sector Administració general.  
1.2. Del total de places convocades, se'n destinaran tres al torn de promoció interna, tres places al torn d'accés lliure i una plaça al torn de persones amb diversitat funcional.  
1.3. Solament s'hi podrà concórrer per un dels dos torns. Si les places reservades al torn de promoció interna i al torn de persones amb diversitat funcional es queda sense cobrir en aquesta convocatòria, s'acumularan a les places destinades al torn d'accés lliure.  
1.4. La convocatòria es regirà pel que disposen aquests bases i, per a allò que no s'hi preveu serà d'aplicació la normativa que considera la disposició addicional de la Llei 6/1985, d'11 de maig, de Sindicatura de Comptes.  
1.5. El personal que obtinga plaça per mitjà d'aquesta convocatòria no podrà compatibilitzar-la amb l'exercici d'un segon lloc de treball, càrrec o activitat, en el sector públic, ni tampoc amb activitats de caràcter privat, llevat dels supòsits d'excepció que estableixen les disposicions vigents en matèria d'incompatibilitats.  
  
2. Condicions generals dels aspirants  
2.1. Condicions generals  
Per a l'admissió a aquests proves serà necessari reunir els requisits següents:  
a) Nacionalitat: Tenir la nacionalitat espanyola o d'un estat membre de la Unió Europea o ser nacional d'un Estat en el qual siga d'aplicació la llibertat de circulació de treballadors. Independentment de la seua nacionalitat, el cònjuge dels espanyols i dels nacionals d'algun dels estats membre de la Unió Europea, i quan així ho preveja el Tractat corresponent, el cònjuge dels nacionals d'algun Estat en els quals siga d'aplicació la llibertar de circulació de treballadors, sempre que no estiguen separats de dret.  
Així mateix i amb les mateixes condicions que els cònjuges, podran participar els descendents i els del seu cònjuge, menors de vint-i-un anys o majors d'aquesta edat que visquen a les seues expenses.  
b) Edat: Haver fet els setze anys i no haver arribat a l'edat de jubilació.  
c) Titulació: Estar en possessió del títol de diplomat universitari, enginyer tècnic, arquitecte tècnic o equivalent, o bé el títol universitari oficial de grau o complir les condicions per a obtenir-lo abans de la finalització del termini de presentació de sol·licituds. Els aspirants amb titulacions obtingudes en l'estranger hauran d'acreditar que estan en possessió de la convalidació corresponent o de la credencial que acredite, si és el cas, l'homologació.  
d) Capacitat: No patir malaltia ni estar afectat per cap limitació física o psíquica incompatible amb l'exercici de les funcions corresponents als llocs ofertats.  
e) Habilitació: No haver sigut separat mitjançant expedient disciplinari del servei de qualsevol de les administracions públiques o dels òrgans constitucionals o estatutaris de les comunitats autònomes, ni trobar-se en inhabilitació absoluta o especial per a llocs de treball o càrrecs públics per resolució judicial, per a l'accés al cos o escala de funcionari, o bé per a exercir funcions similars a les que exercien en el cas del personal laboral, en el qual haguera sigut separat o inhabilitat. En el cas de ser nacional d'un altre Estat, no trobar-se inhabilitat o en situació equivalent ni haver sigut sotmés a sanció disciplinària o equivalent que impedisca, al seu Estat, en els mateixos termes, l'accés a l'ocupació pública.  
2.2. Condicions específiques per a l'admissió en el torn de promoció interna  
Per a l'admissió al torn de promoció interna, a més de les condicions generals previstes en l'article 59 de l'Estatut de Personal de les Corts, s'exigirà ser funcionari de carrera de la Sindicatura de Comptes de la Comunitat Valenciana del subgrup C1, amb almenys dos anys de servei actiu en aquest subgrup.  
2.3. Condicions específiques per a l'admissió en el torn de persones amb diversitat funcional  
Podran optar al torn de persones amb diversitat funcional aquelles persones aspirants que, complint els requisits generals, posseïsquen una diversitat funcional de grau igual o superior al 33 % i que ho formulen expressament en la sol·licitud de participació seguint les instruccions establides en la base 6.3.1.  
2.4. Les condicions per a l'admissió a les proves s'hauran de reunir en el moment de finalització del termini de presentació de sol·licituds i mantenir-se durant tot el procés selectiu, fins al moment de la presa de possessió.  
  
3. Aspirants amb diversitat funcional  
3.1. L'òrgan tècnic de selecció establirà, per a les persones amb diversitat funcional que així ho sol·liciten, les adaptacions necessàries per a realitzar les proves. Als efectes, les persones interessades hauran de formular la petició corresponent en la sol·licitud de participació en el present concurs oposició, i seguiran les instruccions establides en la base 6.3.2.  
3.2. Si en el desenvolupament del procés selectiu se suscitaren dubtes raonables en el tribunal respecte a la compatibilitat funcional d'una persona admesa, es podrà demanar el corresponent dictamen de la Comissió Mixta de Discapacitats, i en aquest cas la persona admesa inicialment podrà participar condicionalment en el procés selectiu, i quedarà en suspens la resolució definitiva sobre l'admissió o exclusió del procés selectiu fins que se'n reba el dictamen.  
  
4. Sol·licituds  
Qui desitge prendre part en aquests proves selectives haurà d'emplenar la sol·licitud en una de les següents formes:  
- Sol·licitud presencial: a través del model que figura en l'annex III, que haurà de presentar en el Registre d'Entrada de la Sindicatura de Comptes, situat al carrer Sant Vicent, núm. 4, 46223 València.  
- Sol·licitud telemàtica: a través del formulari habilitat en la pàgina d'internet de la Sindicatura de Comptes: http://www.sindicom.gva.es/ (apartat «Portal de transparència, organització i personal, ocupació pública», descripció: «Ajudants d'auditoria de corporacions territorials i d'altres ens públics»).  
  
5. Drets d'examen  
5.1. Els drets d'examen seran 18,80 euros i s'ingressaran en el compte del Banc Sabadell, IBAN ES01 4952 8813 6837 9724 2204, del qual és titular la Sindicatura de Comptes. El pagament de la taxa s'acreditarà mitjançant l'oportú justificant que l'entitat bancària emetrà segons la modalitat de pagament triada per l'aspirant.  
5.2. La falta de justificació de l'abonament dels drets d'examen determinarà l'exclusió de l'aspirant, llevat que hi concórrega alguna de les següents circumstàncies i es faça constar en la sol·licitud de participació:  
5.2.1. Les persones amb diversitat funcional igual o superior al 33 %. Per a això marcaran amb una ics (X) l'apartat d'exempcions «Grau de diversitat funcional igual o superior al 33 %» de la sol·licitud presencial o telemàtica.  
5.2.2. Els membres de famílies nombroses o monoparentals de categoria especial. Per a això marcaran amb una ics (X) l'apartat d'exempcions «Família nombrosa especial» de la sol·licitud presencial o telemàtica.  
5.2.3. Els membres de famílies nombroses o monoparentals de categoria general gaudiran d'una bonificació del 50 % de l'import total de la taxa. Per a això marcaran amb una ics (X) l'apartat de bonificacions «Família nombrosa general» de la sol·licitud presencial o telemàtica.  
  
5.2.4. Les víctimes d'actes de violència sobre la dona que acrediten aquesta condició mitjançant qualsevol dels mitjans de prova que preveuen els articles 9.1 i 9.2 de la Llei 7/2012, de 23 de novembre, de la Generalitat, Integral contra la Violència sobre la Dona en l'Àmbit de la Comunitat Valenciana. Per a això marcaran amb una ics (X) l'apartat d'exempcions «`D'altres» de la sol·licitud presencial o telemàtica.  
5.2.5. S'aplicarà una bonificació del 10 % de l'import total de la taxa, acumulable a la bonificació del subapartat 5.2.3, quan la sol·licitud de participació en les proves es realitze per mitjans telemàtics.  
5.3. Serà procedent la devolució de les taxes per drets d'examen únicament en els supòsits i procediments que preveu l'article 9 del text refós de la Llei de Taxes de la Generalitat, aprovat pel Decret Legislatiu 11/2005, de 25 de febrer.  
  
6. Presentació de sol·licituds  
6.1. Les sol·licituds seran adreçades al síndic major de la Sindicatura de Comptes de la Comunitat Valenciana.  
6.2. El termini de presentació de sol·licituds serà de vint dies hàbils comptats a partir del següent a l'última publicació d'aquesta convocatòria, que apareixerà en el Butlletí Oficial de les Corts i en el Diari Oficial de la Generalitat Valenciana.  
Les sol·licituds hauran de presentar-se en una de les següents formes:  
- Sol·licitud presencial: la persona interessada presentarà la sol·licitud en el Registre d'aquesta Institució, que estarà obert al públic els dies laborables, de dilluns a divendres, de les 9 hores a les 14 hores, i que té la seua seu al núm. 4 del carrer Sant Vicent, 46798 València, o en la forma que estableix l'article 16 de la Llei 39/2015, d'1 d'octubre, del procediment administratiu comú de les administracions públiques.  
- Sol·licitud telemàtica: la persona interessada presentarà la sol·licitud a través d'internet mitjançant signatura electrònica, una vegada emplenat el formulari i realitzat el pagament de la taxa que fixa la base 5.1. S'adjuntarà un document PDF amb el justificant de pagament emés per l'entitat bancària. En el cas que siga procedent l'exempció o bonificació del pagament de la taxa perquè hi incórrega algun dels supòsits previstos en la base 5.2, s'adjuntarà un PDF amb els documents acreditatius d'aquesta exempció.  
6.3. Els aspirants hauran d'observar les instruccions següents en l'emplenament de la sua sol·licitud:  
6.3.1. En l'apartat número 29 de l'imprés de sol·licitud presencial, «Forma d'accés», els aspirants que hi accedisquen pel torn d'accés lliure marcaran una ics (X) sobre la lletra «L». Les persones que hi accedisquen pel torn de promoció interna marcaran una ics (X) sobre les lletres «PI». Les persones que hi accedisquen pel torn de diversitat funcional marcaran una ics (X) sobre la lletra «D». En la sol·licitud telemàtica es triarà l'opció corresponent en el desplegable de l'apartat «Forma d'accés».  
6.3.2. Les persones amb diversitat funcional que sol·liciten mesures d'adaptació hauran de marcar una ics (X) en la casella número 30 de la sol·licitud presencial el tipus de diversitat funcional: (F) física, (P) psíquica, o (S) sensorial. Podran sol·licitar les mesures d'adaptació que necessiten previstes en els apartats 31 i 32 de l'imprés de sol·licitud presencial, d'acord amb la següent classificació:  
1. Eliminació de barreres arquitectòniques i taula adaptada a la cadira de rodes.  
2. Ampliació del temps de durada de la prova. Per a poder portar a cap aquesta mesura d'adaptació, els aspirants hauran d'acompanyar obligatòriament el certificat expedit per l'òrgan oficial competent que especifique el diagnòstic i el temps (nombre de minuts) d'ampliació que sol·licita.  
3. Augment del cos dels caràcters del qüestionari, per dificultat de visió.  
4. Necessitats d'intèrpret degudes a sordesa.  
5. D'altres, i especificar-ne quines en el tràmit que s'hi habilitarà a l'efecte.  
En la sol·licitud telemàtica, les persones amb diversitat funcional que sol·liciten mesures d'adaptació hauran de marcar les caselles que s'hi habiliten en l'apartat 25 «Diversitat funcional».  
6.3.3 Les persones de nacionalitat distinta a l'espanyola hauran d'emplenar els apartats 10 a 15 de la sol·licitud presencial. En cas de la sol·licitud telemàtica s'omplirà la casella dels apartats 9 a 12 «Dades de residència».  
6.3.4. Quan concórrega una de les causes d'exempció o bonificació del pagament dels drets d'examen, segons el que disposa la base 5.2, tant en el cas de sol·licitud presencial com telemàtica, s'haurà d'adjuntar a la instància de participació la documentació següent:  
  
- Discapacitat igual o superior al 33 %: certificació de la Conselleria d'Igualtat i Polítiques Inclusives, o òrgans competents d'unes altres administracions públiques, que acredite discapacitat igual o superior al 33 %.  
- Membres de famílies nombroses de categoria especial o general o famílies monoparentals: hauran d'adjuntar el títol de família nombrosa en vigor, expedit per la Conselleria d'Igualtat i Polítiques Inclusives, o òrgans competents d'unes altres administracions públiques.  
- Les víctimes d'actes de violència sobre la dona; qualsevol dels mitjans de prova previstos en els articles 9.1 i 9.2 de la Llei 7/2012, de 23 de novembre, de la Generalitat, Integral contra la Violència sobre la Dona en l'àmbit de la Comunitat Valenciana.  
6.3.5. En cap cas el pagament de les taxes comportarà la substitució del tràmit de presentació davant l'Administració pública, en temps i forma, de la sol·licitud presencial o telemàtica d'acord amb el que disposa la base 6.2.  
6.4. Els aspirants que no posseesquen la nacionalitat espanyola i, d'acord amb la base 7.7 estiguen exemptes de realitzar la prova de castellà, hauran de fer-ho constar amb una ics (X) en l'apartat 35 de la sol·licitud presencial en l'apartat 30 de la sol·licitud telemàtica.  
  
7. Admissió d'aspirants  
7.1. Els aspirants queden vinculats a les dades que hagen fet constar en les seues sol·licituds, i només podran demanar modificar-les mitjançant escrit motivat, dins del termini establit en la base 6.2 per a la presentació de sol·licituds.  
7.2. Finalitzat el termini de presentació de sol·licituds, prèvia verificació que s'ha realitzat el pagament dels drets d'examen, l'òrgan convocant o, per delegació seua el síndic major, dictarà una resolució que es publicarà en el Butlletí Oficial de les Corts i en el Diari Oficial de la Generalitat Valenciana, que contindrà la relació provisional d'admesos i exclosos a realitzar les proves per a cada torn.  
  
7.3. Els aspirants podran, en cas d'error o exclusió, esmenar els defectes que hagen comés en la seua sol·licitud, o realitzar les al·legacions que creguen convenient en el termini de 10 dies hàbils comptats a partir del següent al de la publicació de la relació provisional d'admesos i exclosos, d'acord amb el que estableix l'article 68 de la Llei 39/2015, d'1 d'octubre, del procediment administratiu comú de les administracions públiques.  
7.4. En tot cas, a fi d'evitar errors, i en cas que es produïsquen possibilitar-ne l'esmena en temps i forma, les persones aspirants comprovaran no només que no figuren en la relació provisional de persones excloses sinó, a més a més, que els seus noms i dades consten correctament en les pertinents relacions de persones admeses.  
7.5. Transcorregut el termini anterior, vistes les al·legacions i esmenats els defectes, si fóra escaient, l'òrgan convocant, o per delegació seua el síndic major, dictarà una resolució que contindrà la llista definitiva d'aspirants admesos i exclosos a la realització de les proves, per a cada torn, que es publicarà en el Butlletí Oficial de les Corts i en el Diari Oficial de la Generalitat Valenciana.  
7.6. En la resolució en què es faça pública la llista definitiva d'admesos a la realització de les proves s'establirà, amb 15 dies d'antelació almenys, la data, el lloc de celebració i l'hora de començament de cadascuna de les dues parts de què consta el primer exercici, així com l'ordre de crida de les persones admeses, ordre que s'iniciarà en la lletra «B» segons el resultat del sorteig celebrat el dia 10 d'abril de 2017 (DOGV 8034, 08.05.2017).  
7.7. Prova de coneixement del castellà per a les persones admeses que no posseïsquen la nacionalitat espanyola  
Amb caràcter previ a la realització de les proves de la fase d'oposició, les persones admeses que no posseïsquen la nacionalitat espanyola i que del seu origen no es desprenga el coneixement del castellà hauran d'acreditar-ne el coneixement mitjançant la realització d'una prova, amb la qual es comprovarà que posseeixen un nivell adequat de comprensió i expressió oral i escrita en aquesta llengua.  
El contingut d'aquesta prova s'ajustarà al que disposa el Reial decret 1137/2002, de 31 d'octubre, pel qual s'estableixen diplomes acreditatius del coneixement de l'espanyol com a llengua estrangera.  
La prova es qualificarà d'apte o no apte, i serà necessari obtenir la valoració d'apte per poder realitzar els exercicis de la fase d'oposició.  
  
El lloc i la data de realització d'aquesta prova es donarà a conéixer en la mateixa resolució mitjançant la qual es faça pública la llista definitiva d'aspirants admesos.  
Queden eximits de realitzar aquesta prova les persones que estiguen en possessió del Diploma Superior d'Espanyol com a Llengua Estrangera regulat en el Reial decret 1137/2002, de 31 d'octubre o del Certificat d'Aptitud en Espanyol per a Estrangers expedit per les escoles oficials d'idiomes, o acrediten estar en possessió d'una titulació acadèmica espanyola expedida per l'òrgan oficial competent en el territori espanyol.  
  
8. Proves selectives  
8.1. El procediment de selecció serà el de concurs oposició, que constarà d'una fase d'oposició, de caràcter eliminatori, i d'una fase de concurs, de caràcter obligatori. El desenvolupament de les proves selectives es realitzarà de manera simultània per als torns lliure, de promoció interna i de diversitat funcional.  
8.2. Desenvolupament de la fase d'oposició  
La fase d'oposició constarà de dos exercicis obligatoris i eliminatoris, i un tercer exercici obligatori i no eliminatori.  
8.2.1. Primer exercici. Serà de caràcter teòric i constarà de dues parts:  
La primera part consistirà a contestar per escrit, durant un temps mínim de 60 minuts i un màxim de 80, segons determine el tribunal, un qüestionari de 60 preguntes tipus test amb quatre respostes alternatives, de les quals només una serà la correcta, sobre els apartats del programa que figura en l'annex I corresponents a «Temes generals» (temes 1 a 21) i «Hisendes locals» (temes 22 a 29) de la part específica del temari. Els qui es presenten pel torn de promoció interna estaran exempts d'examinar-se dels «Temes generals» (temes 1 a 21) i disposaran d'un mínim de 24 minuts i un màxim de 32 minuts per a contestar un qüestionari de 24 preguntes.  
La segona part consistirà a desenvolupar per escrit, durant un temps de tres hores, dos temes entre quatre elegits a l'atzar de les parts específiques del temari següents: temes 10 a 18 «Pressupostos i comptabilitat pública» i temes 30 a 47 i 57 a 60 «Comptabilitat i auditoria».  
  
8.2.2. Segon exercici. Serà de caràcter pràctic i consistirà a resoldre per escrit, durant un temps mínim de 4 hores i un màxim de 6 hores, segons determine el tribunal, tres supòsits pràctics. Un supòsit versarà sobre els temes 1 a 9 «Contractació, subvencions i d'altres qüestions jurídiques» de la part específica del temari; els altres dos supòsits versaran sobre el conjunt de les parts II «Pressupostos i comptabilitat pública» i IV «Comptabilitat i auditoria» de la part específica del temari. Per a realitzar aquest exercici, els opositors podran servir-se únicament del quadre de comptes dels plans generals de comptabilitat vigents tant en l'àmbit privat com en el de les distintes administracions públiques, així com dels textos legals de què vagen proveïts. No obstant això, es podran utilitzar les edicions d'ús comú encara que incorporen notes a peu de pàgina o breu referència de jurisprudència. També s'admetran màquines de calcular no programables.  
8.2.3. Tercer exercici. Consistirà en una prova a determinar pel tribunal sobre coneixements del valencià amb una durada de 30 minuts. Aquest exercici tindrà caràcter obligatori però no eliminatori i es qualificarà de 0 a 4 punts.  
8.3. Lectura dels exercicis  
La part segona del primer exercici de la fase d'oposició serà llegida pels opositors davant el tribunal i s'ajustarà a les normes següents: una vegada que els opositors hagen acabat d'escriure, introduiran les quartilles o folis que hagueren redactat en un sobre, la solapa del qual signarà l'interessat juntament amb el president i el secretari del tribunal, sota la custòdia dels quals quedaran tots els sobres. En l'anvers del sobre, el mateix aspirant anotarà el seu nom i cognoms. El tribunal convocarà els opositors per a la lectura pública de l'exercici, i l'ordre s'iniciarà per la lletra «B» d'acord amb el resultat del sorteig celebrat el dia 10 d'abril de 2017 (DOGV 8034, 08.05.2017). L'aspirant obrirà el sobre que haja signat davant el tribunal i llegirà els folis que haja redactat, i perdran tots els seus drets els aspirants que no complisquen el que prescriu aquesta norma. El tribunal podrà formular preguntes aclaridores. El lloc, així com les dates i hores de lectura de l'exercici, les anunciarà el tribunal amb una antelació mínima de 48 hores, al local on s'haja celebrat l'examen, a la seu de la Sindicatura de Comptes de la Comunitat Valenciana i en la seua pàgina d'internet.  
No es convocarà a la lectura de la segona part del primer exercici els qui no hagen obtingut la puntuació mínima exigida per a superat la primera. Pel que fa això, el tribunal farà públiques les notes de la primera part en el mateix temps i lloc en què convoque la lectura.  
La primera part del primer exercici i el segon exercici de la fase d'oposició seran llegits directament pel tribunal, que adoptarà les mesures necessàries a fi de garantir que en la correcció no siga coneguda la identitat dels aspirants.  
8.4. Qualificació dels exercicis  
La puntuació màxima que es podrà obtenir en la fase d'oposició serà de 65 punts, que es distribuiran de la següent manera:  
8.4.1. Primer exercici: la qualificació del primer exercici serà de 30 punts. La puntuació final de l'exercici estarà determinada per la suma de les puntuacions obtingudes en cadascuna de les parts de què consta. Per a superar el primer exercici i passar a realitzar-ne el segon, caldrà aconseguir la puntuació mínima exigida per a cadascuna de les seues parts, i que de la suma de totes dues resulte una puntuació total mínima de 15 punts.  
Les dues parts del primer exercici es qualificaran de la següent manera:  
a) La primera part es puntuarà fins a un màxim de 12 punts, i en caldrà un mínim de 5 per a superar-la. El nivell de coneixements mínims exigits per a aconseguir 5 punts serà contestar 5/12 parts de respostes correctes netes. Les contestacions errònies es valoraran negativament amb una penalització equivalent a un terç del valor de cada contestació correcta i les contestacions en blanc no puntuaran. La fórmula de correcció serà:  
Respostes correctes netes = nombre d'encerts - (nombre d'errors/3)­  
Establides les respostes correctes netes es convertiran en puntuacions finals mitjançant una distribució proporcional.  
b) La segona part es puntuarà fins a un màxim de 18 punts, i en caldrà un mínim de 8 per a superar-la.  
8.4.2. Segon exercici: la qualificació del segon exercici serà de 31 punts i caldrà obtenir-ne un mínim de 15,50 per a superar-lo.  
  
8.4.3. Tercer exercici: consistirà en una prova que determinarà el tribunal sobre coneixements de valencià, amb una durada de 30 minuts. Aquest exercici tindrà caràcter obligatori però no eliminatori i es qualificarà de 0 a 4 punts.  
8.5. Qualificació final de la fase d'oposició  
La qualificació de la fase d'oposició estarà determinada per la suma aritmètica de les puntuacions corresponents als tres exercicis. Tot seguit es configurarà una llista per a cada torn, ordenada per puntuació de major a menor, que contindrà totes les persones admeses que hagen superat els exercicis de la fase d'oposició, d'acord amb els criteris establits en les bases d'aquesta convocatòria.  
8.6. Fase de concurs  
Només podran participar en la fase de concurs les persones admeses que hagen superat la fase d'oposició.  
Els mèrits al·legats pels participants hauran d'haver sigut obtinguts o computats fins a la data de finalització del termini de presentació d'instàncies.  
La puntuació màxima en la fase de concurs serà de 35 punts, que es distribuiran d'acord amb el barem que figura en l'annex II.  
8.7. Puntuació final del concurs oposició  
La qualificació del concurs oposició estarà determinada per la suma de les puntuacions obtingudes en les fases de concurs i oposició.  
  
A continuació es configurarà per a cada torn una llista ordenada per puntuació de major a menor que s'interromprà quan el nombre de persones incloses coincidisca amb el nombre de llocs convocats, incrementats, si és el cas, els del torn lliure d'acord amb el que preveu la base 1.3. Aquesta constituirà la llista definitiva de persones aprovades.  
  
Els casos d'empat que es produïsquen es dirimiran de la manera següent: s'atendrà, en primer lloc, la major puntuació obtinguda en la fase d'oposició i, si persistira l'empat, es dirimirà per la major puntuació obtinguda en els distints apartats del barem del concurs, pel mateix ordre en què figuren relacionats. En cas de persistir l'empat, s'atendrà la major puntuació obtinguda en el segon exercici. Si encara persistira l'empat, la major puntuació obtinguda en el primer exercici. En cinqué lloc, si l'empat fóra entre persones de diferent sexe, l'empat en dirimirà a favor del sexe infrarepresentat dins del col·lectiu de titulars de places d'ajudants d'auditoria, en la data de la publicació de la present convocatòria. En cas de persistir l'empat, es decidirà a l'atzar l'adjudicació de la plaça.  
  
  
9. Desenvolupament de les proves selectives  
9.1. Les dues parts del primer exercici es realitzaran al lloc, data i hora que establisca la resolució que aprove la llista definitiva d'admesos a la realització de les proves i que es publique en el Butlletí Oficial de les Corts i en el Diari Oficial de la Generalitat Valenciana. Entre el començament d'una i l'altra part hi haurà un temps mínim de vint-i-quatre hores. En tot cas, el primer exercici no s'iniciarà abans de tres mesos des de l'última publicació de la convocatòria. Des de la publicació de les notes del primer exercici, una vegada realitzades i corregides les dues parts de què consta, fins al començament del segon haurà de transcórrer un termini mínim de quaranta-vuit hores i un màxim de vint dies.  
  
9.2. Les persones admeses seran convocades per a cada exercici o prova en crida única i hauran d'observar en tot moment les instruccions dels membres del tribunal o del personal ajudant o assessor durant la celebració dels exercicis, a fi que es desenvolupen adequadament. Qualsevol alteració en el normal desenvolupament dels exercicis per part d'un aspirant, quedarà consignada en l'acta corresponent, i aquesta persona serà admesa i podrà continuar el desenvolupament de l'exercici amb caràcter condicional fins que el tribunal resolga sobre l'incident.  
Abans de l'inici de cada exercici, i sempre que s'estime convenient durant el desenvolupament de l'exercici, els membres del tribunal, els seus ajudants o assessors comprovaran la identitat de les persones admeses mitjançant la presentació del document d'identitat o passaport sense que per als efectes siga vàlida la fotocòpia compulsada d'aquests documents.  
Si en qualsevol moment del procés arriba a coneixement de l'òrgan tècnic de selecció que alguna de les persones admeses no posseeix la totalitat dels requisits exigits, se li haurà de requerir l'acreditació d'aquests requisits. Si els requisits en qüestió no foren acreditats en el termini de 10 dies hàbils següents a la notificació del requeriment, el tribunal realitzarà la proposta d'exclusió i indicarà les inexactituds o falsedats formulades per l'aspirant a l'òrgan convocant qui, prèvies les verificacions oportunes, dictarà resolució motivada i exclourà la persona admesa al concurs oposició.  
Les persones admeses perdran el seu dret si es personen al lloc de la celebració quan ja s'hagen iniciat els exercicis o perquè no hi assistisquen, tot i que siga per causes justificades. Quan es tracte de la lectura pública de la segona part del primer exercici, atés el seu caràcter individual i successiu, el tribunal podrà apreciar les causes que s'hi al·leguen i admetre la persona aspirant sempre que la lectura no haja finalitzat i la dita admissió no menyscabe el principi d'igualtat amb la resta del personal.  
Les persones admeses podran utilitzar, en el desenvolupament de les proves selectives, qualsevulla de les llengües oficials de la Comunitat Valenciana.  
9.3. Començades les proves, el tribunal anunciarà la celebració del segon exercici i el farà públic al local on s'haja celebrat l'anterior, a la seu de la Sindicatura de Comptes de la Comunitat Valenciana, i en la seua pàgina d'internet, amb un antelació mínima de quaranta-vuit hores.  
  
9.4. En totes les fases, llevat de les que incloguen lectura pública, el tribunal prendrà les mesures que calga per tal de garantir l'anonimat en la seua valoració.  
  
10. Publicitat de les llistes  
10.1. En finalitzar cadascun dels exercicis i proves de la fase d'oposició, el tribunal publicarà al lloc de l'examen, a la seu de la Sindicatura de Comptes de la Comunitat Valenciana i en la pàgina d'internet de la Sindicatura de Comptes, la relació de les persones que han superat l'exercici o prova amb expressió del seu nom, cognoms i la puntuació obtinguda. S'entendrà que han superat la fase d'oposició únicament aquelles persones que hagen obtingut la puntuació mínima exigida per a superar cadascun dels exercicis o proves, segons el que disposa la base 8.4.  
10.2. Una vegada finalitzada la fase d'oposició, el tribunal, mitjançant anunci, publicarà per a cada torn a la seu de la Sindicatura de Comptes de la Comunitat Valenciana i en la seua pàgina d'internet, la llista amb la qualificació final de la fase d'oposició a què fa referència la base 8.5, que constituirà la llista de persones admeses que han superat la fase d'oposició, per ordre de puntuació, i que han de passar a la fase de concurs.  
Es concedirà un termini de 10 dies hàbils a les persones incloses en la llista esmentada per tal que en aquest termini presenten un currículum acompanyat dels documents acreditatius dels mèrits previstos en l'annex II. Si els mèrits al·legats ja constaren en el Registre de Personal de la Sindicatura de Comptes, únicament caldrà citar-los en el currículum, sense aportar els documents corresponents. Només es valoraran els mèrits al·legats en el currículum.  
10.3. Una vegada baremats els mèrits, el tribunal exposarà, a la seu de la Sindicatura de Comptes de la Comunitat Valenciana i en la seua pàgina d'internet, per a cada torn, la llista d'aspirants amb la puntuació obtinguda en la fase de concurs, desglossada en els distints apartats del barem, i se'ls concedirà un termini de 10 dies hàbils per tal que formulen les reclamacions i esmenes que estimen pertinents quant a la baremació.  
10.4. Resoltes les possibles al·legacions i esmenes, el tribunal, mitjançant anunci, publicarà a la seu de la Sindicatura de Comptes de la Comunitat Valenciana i en la seua pàgina d'internet, per a cada torn, la relació definitiva d'aspirants aprovats pel seu ordre de puntuació total a què es refereix la base 8.7.  
En cap cas el tribunal podrà declarar que han aprovat el procés selectiu un nombre superior d'aspirants al de llocs convocats, tenint en compte per al torn lliure el que preveu la base 1.3 d'aquesta convocatòria.  
  
11. Relació definitiva i presentació de documents  
11.1. El tribunal de selecció elevarà al Consell de la Sindicatura de Comptes per a cada torn la relació definitiva d'aspirants aprovats, per ordre de puntuació total, als efectes que siga procedent la seua aprovació i publicació en el Butlletí Oficial de les Corts i en el Diari Oficial de la Generalitat Valenciana, per tal que en el termini de 20 dies hàbils comptats des del següent al de l'última publicació aporten davant la Secretaria General de la Sindicatura de Comptes els documents següents:  
11.1.1. Fotocòpia compulsada del document nacional d'identitat o certificació de naixement expedida pel Registre Civil corresponent, o document equivalent per les persones nacionals d'altres estats a què fa referència la base 6.2.  
11.1.2. Fotocòpia compulsada del títol acadèmic exigible segons el que estableix la base 2.1.c) de la present convocatòria o certificació acadèmica que acredite haver realitzat tots els estudis per a obtenir el títol. En el cas de titulacions obtingudes a l'estranger, fotocòpia compulsada de la credencial que acredite l'homologació que corresponga.  
  
11.1.3. Declaració de no haver sigut separat mitjançant expedient disciplinari de qualsevol administració o ocupació pública, així com de no trobar-se inhabilitat penalment per a l'exercici de funcions públiques.  
Per als aspirants que no posseïsquen la nacionalitat espanyola, aquesta declaració es referirà a no estar sotmesos a sanció disciplinària o condemna penal que impedisca, en el seu cas, l'accés a la funció pública.  
11.1.4. Certificat mèdic acreditatiu de posseir la capacitat física i psíquica necessàries per a exercir les funcions dels llocs oferits.  
  
11.2. Les persones que superen les proves selectives pel torn de persones amb diversitat funcional hauran de presentar, a més dels documents anteriors, la fotocòpia compulsada de la certificació de la Conselleria d'Igualtat i Polítiques Inclusives o òrgans competents d'altres administracions públiques que acredite discapacitat igual o superior al 33 %, així com l'informe de compatibilitat per l'exercici de les tasques i funcions del lloc.  
11.3. Les persones seleccionades que dins del termini indicat, i llevat de casos de força major, no presentaren la documentació acreditativa o que se'n deduïra que no tenen algun dels requisits exigits, no podran ser nomenades personal funcionari de carrera de la Sindicatura de Comptes, sense perjudici de la responsabilitat en què pogueren haver incorregut per falsedat en les seues sol·licituds de participació.  
  
11.4. A fi d'assegurar la cobertura de les places convocades, quan es produïsquen renúncies dels aspirants seleccionats, abans del seu nomenament o presa de possessió, l'òrgan convocant podrà requerir de l'òrgan de selecció una relació complementària dels aspirants que seguisquen els proposats, per al seu possible nomenament com a funcionaris de carrera.  
  
12. Nomenament i adscripcions de funcionaris  
12.1. Transcorregut el termini de presentació de la documentació, el Consell de la Sindicatura de Comptes dictarà un acord, que es publicarà en el Butlletí Oficial de les Corts i en el Diari Oficial de la Generalitat Valenciana on farà el nomenament com a funcionari de carrera de la Sindicatura de Comptes.  
12.2. L'adscripció dels funcionaris que superen les proves selectives als llocs de treball vacants d'ajudants d'auditoria de corporacions territorials i d'altres ens públics afectats per la convocatòria, que són els números 52, 56, 59, 89, 91, 92 i 93 de la Relació de Llocs de Treball de la Sindicatura de Comptes, s'efectuarà atenent l'elecció que realitzen, per ordre de qualificació, els opositors que ingressen en el torn de promoció interna i, seguidament, els que ingressen pels torns lliure i de diversitat funcional, que a aquest efecte formaran una llista única.  
  
  
13. Tribunal de selecció  
13.1. El tribunal de selecció d'aquesta convocatòria estarà compost per cinc membres, i s'hi haurà de designar el mateix nombre de suplents, que tindrà la següent composició: president, vocal-secretari i tres vocals. A més a més, podrà assistir a les sessions del tribunal, amb veu però sense vot, un representant del Consell de Personal.  
13.2. La relació nominal dels membres del tribunal es publicarà en el Butlletí Oficial de les Corts, i en el Diari Oficial de la Generalitat Valenciana, amb anterioritat a la resolució que aprove la llista definitiva d'admesos i exclosos, o incloent-la en aquesta última resolució.  
  
13.3. El tribunal, per a realitzar les proves, podrà designar el personal col·laborador, ajudant i assessor especialista que estime oportú.  
13.4. Les persones que integren el tribunal, així com el personal assessor, hauran d'abstenir-se i podran ser recusades per les persones interessades quan hi concórreguen circumstàncies de les previstes en els articles 23 i 24 de la Llei 40/2015, d'1 d'octubre, de règim jurídic del sector públic.  
A més a més, hauran d'abstenir-se els qui hagueren realitzat tasques de preparació d'aspirants en els cinc anys anterior a la publicació d'aquesta convocatòria.  
13.5. S'entendrà que el tribunal està vàlidament constituït quan hi assistisquen la majoria dels seus membres, entre els quals hauran de figurar en tot cas el president i el vocal-secretari o els seus respectius suplents. El president disposarà de vot de qualitat en cas d'empat. D'altra banda, el funcionari del tribunal s'adaptarà al que estableix la Llei 40/2015, d'1 d'octubre, de règim jurídic del sector públic, per als òrgans col·legiats.  
13.6. Correspon al tribunal determinar el contingut dels exercicis i la seua qualificació, tant en la fase de concurs com en la d'oposició, així com, en general, adoptar totes les mesures que calguen per garantir el correcte desenvolupament de les proves selectives, per a la qual cosa disposarà de la facultat d'interpretació de les presents bases.  
13.7. El tribunal, als efectes de gratificacions i indemnitzacions, es regirà pel que disposa el Decret 95/2014, de 13 de juny, del Consell, que modifica el Decret 24/1997, d'11 de febrer, i el Decret 175/2006, de 24 de novembre (DOGV 7229, 09.06.2014).  
13.8. Als efectes de comunicacions i de qualsevol altra incidència, el tribunal tindrà la seua seu a la Sindicatura de Comptes de la Comunitat Valenciana, al núm. 4 del carrer Sant Vicent, 46369 València.  
  
14. Borsa de treball  
A la finalització del procés selectiu, el Consell de la Sindicatura de Comptes de la Comunitat Valenciana constituirà la borsa de treball d'acord amb les previsions contingudes en el Reglament que regula la cobertura temporal de llocs de treball de la Sindicatura de Comptes (DOGV 8094, 28 de juliol de 2017 i BOC núm. 201 de 31.07.2017).  
  
15. Recursos  
15.1. La present convocatòria, les seues bases i tots els actes administratius que siguen dictats en el seu desenvolupament, llevat de les actuacions del tribunal, podran ser impugnats per les persones interessades mitjançant la interposició del recurs contenciós administratiu en el termini de dos mesos comptats des del dia següent al de la seua publicació, davant la Sala Contenciosa Administrativa del Tribunal Superior de Justícia de la Comunitat Valenciana. No obstant això, es podrà interposar potestativament recurs de reposició davant el mateix òrgan que va dictar l'acte contra el qual es recorre, en el termini d'un mes comptat des del dia següent al de la seua publicació, o qualsevol altre recurs que s'estime procedent. Tot això d'acord amb el que estableixen els articles 112, 114, 115, 123, i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa.  
15.2. Contra els actes del tribunal es podrà interposar recurs d'alçada davant el Consell de la Sindicatura de Comptes, en el termini d'un mes a partir del dia següent al de la seua notificació o publicació.  
  
València, 21 de setembre de 2017  
  
El síndic major,  
VICENT CUCARELLA TORMO  
  
  
  
ANNEX I  
  
Matèries part general  
1. La Constitució Espanyola de 1978: característiques generals i estructura. Les Corts Generals. El Govern. El Poder Judicial. El Tribunal Constitucional.  
2. L'organització territorial de l'Estat en la Constitució. Les comunitats autònomes: estructura i competències. L'Administració local en la Constitució. Classes d'ens locals. Organització i competències del municipi.  
3. L'Estatut d'Autonomia de la Comunitat Valenciana.  
4. Les Corts. El sistema electoral i estatut dels diputats. Organització i funcionament. Competències.  
5. El president de la Generalitat. Elecció i estatut personal. Atribucions. El Consell. Composició, procés de formació i funcions. La potestat reglamentària. Relacions entre el Consell i les Corts.  
6. Govern i Administració. Els consellers. Estatut personal. L'Administració pública de la Generalitat. Organització, competència i estructura. Organització territorial de les conselleries. L'Administració institucional de la Generalitat.  
7. La Llei 1/2015, de 6 de febrer de la Generalitat, d'Hisenda Pública, del Sector Instrumental i de Subvencions: àmbit d'aplicació, el sector públic de la Generalitat, estructura i règim econòmic bàsic.  
8. El sector públic instrumental de la Generalitat. Els organismes públics: organismes autònoms i entitats de dret públic. Societats mercantils de la Generalitat. Fundacions del sector públic de la Generalitat. Consorcis de la Generalitat.  
9. El Compte General de la Generalitat: contingut, formació, remissió a la Sindicatura per a fer-ne l'examen i la comprovació. Els comptes anuals del sector públic de la Generalitat: contingut i principis aplicables, informació periòdica i rendició de comptes.  
10. La Unió Europea: principis generals, polítiques i accions. L'ordenament jurídic comunitari. Les institucions de la Unió Europea. El Consell de Ministres. La Comissió Europea. El Parlament Europeu. El Tribunal de Justícia. El Tribunal de Comptes.  
11. Llei 10/2010, de 9 de juliol, de la Generalitat, d'ordenació i gestió de la funció pública valenciana. El personal al servei de la Generalitat: ingrés, provisió de llocs de treball i promoció professional. Situacions administratives. Drets, deures i incompatibilitats. Règim de retribucions i indemnitzacions.  
12. La Llei 40/2015, d'1 d'octubre, de Règim Jurídic de les Administracions Públiques: Disposicions generals. Òrgans col·legiats.  
13. La Llei 39/2015, d'1 d'octubre, del procediment administratiu comú de les administracions públiques: àmbit d'aplicació i principis generals. Els interessats en el procediment. L'activitat de les administracions públiques. Normes generals. Termes i terminis.  
14. Els actes administratius. Requisits. Eficàcia dels actes. Nul·litat i anul·labilitat. Revisió dels actes administratius.  
15. Disposicions generals sobre els procediments administratius. Iniciació. Ordenació. Instrucció. Finalització. Execució.  
16. la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana. Principis i contingut. Dret d'accés a la informació pública.  
17. Legislació sobre societat de la informació i signatura electrònica. Autoritats de certificació. Certificats de firma electrònica. El DNI electrònic.  
18. L'Administració electrònica i normativa de desplegament. La gestió electrònica dels procediments administratius. Instruments per a l'accés electrònic dels ciutadans als serveis públics. Transparència, dades obertes i participació.  
19. El control intern de la gestió economicofinancera en la Generalitat: Competències. Objectius del control. Principis d'actuació i prerrogatives. Deures i facultats del personal controlador. La funció interventora: definició, àmbit d'aplicació, modalitats, omissió de la fiscalització.  
  
20. El control extern de l'activitat financera: concepte, classes i competències. Els òrgans institucionals de control extern a l'àmbit autonòmic, estatal i europeu. El Tribunal de Comptes: organització i funcions. La coordinació dels òrgans autonòmics de control extern amb el Tribunal de Comptes. Organitzacions internacionals d'entitats fiscalitzadores: INTOSAI, EUROSAI i EURORAI.  
21. La Sindicatura de Comptes: Organització i funcionament. Competències, funcions, composició i atribucions. Membres de la Sindicatura i personal al seu servei. Informes anuals. Informes especials. Relacions entre la Sindicatura de Comptes i les Corts.  
  
Matèries part específica  
I. Contractació, subvencions i d'altres qüestions jurídiques  
1. Contractació del sector públic (I). Àmbit subjectiu. Àmbit objectiu. Negocis i contractes exclosos, especial referència a les encomandes gestió. Delimitació dels tipus contractuals i contractes subjectes a una regulació harmonitzada. Òrgans competents en matèria de contractació. El contractista: capacitat, solvència i prohibicions per a contractar. Garanties.  
2. Contractació del sector públic (II). L'expedient de contractació i la seua tramitació. El preu. La revisió de preus. L'adjudicació del contracte: procediments i criteris d'adjudicació. La plataforma de contractació i el perfil de contractant a la Comunitat Valenciana. Normes especials per a la preparació dels contractes típics.  
3. Contractació del sector públic (III). Efectes, execució, modificació i extinció dels contractes del sector públic. Especialitats per a contractes d'obres, de concessió d'obra pública, de gestió de serveis públics, de subministrament, de serveis i de col·laboració entre el sector públic i el sector privat. La racionalització tècnica de la contractació. La contractació privada de l'Administració. Normativa de la Comunitat Valenciana en matèria de contractació.  
4. L'activitat subvencionadora de l'Administració. Concepte, naturalesa i classificació de les subvencions. El procediment de concessió i pagament de les subvencions. Justificació. Reintegrament. Control financer de les subvencions. Infraccions i sancions administratives en matèria de subvencions.  
5. El títol X Subvencions de la Llei 1/2015: àmbit d'aplicació de la norma, competències dels òrgans de la Generalitat, tipus de procediments de concessió. El control financer de les subvencions.  
6. El patrimoni de les administracions públiques. Regulació jurídica, concepte i classificació dels béns i drets. L'inventari general de béns i drets. Béns de domini públic: caràcters, ús i aprofitament; afectació i desafectació. Béns de domini privat: caràcters, adquisició, disponibilitat i ús.  
7. Drets i obligacions de la Hisenda Pública de la Generalitat.  
8. La Llei General Tributària: principis generals de l'ordenament tributari. Fonts normatives i aplicació de les normes tributàries. La relació jurídica i tributària. El deute tributari i la seua extinció. Actuacions i procediment de recaptació tributària.  
9. El control financer permanent en la Generalitat. L'auditoria pública realitzada per l'IGG: definició, àmbit, formes d'exercici, informes. Auditoria de comptes anuals i auditories públiques específiques.  
II. Pressupostos i comptabilitat pública  
10. Els pressupostos de la Generalitat: principis i regles de programació i de gestió pressupostària, objectiu d'estabilitat, contingut, elaboració i estructura.  
11. Els crèdits pressupostaris. Compromisos de despesa de caràcter plurianual. Despeses de tramitació anticipada. Modificacions de crèdits.  
12. Gestió pressupostària. Tractament comptable de les operacions derivades del pressupost de despeses. Pressupost de despeses corrent: operacions de gestió dels crèdits, operacions d'execució pressupostària i operacions de tancament del pressupost. Operacions de pressupostos tancats i exercicis posteriors. Acomptes de tresoreria.  
13. Gestió pressupostària. Tractament comptable de les operacions derivades del pressupost d'ingressos. Pressupost d'ingressos corrent: operacions de gestió de les previsions, operacions d'execució pressupostària i operacions de regularització i tancament. Operacions de pressupost tancats i exercicis posteriors.  
14. Estat de liquidació del pressupost: liquidació del pressupost de despeses, liquidació del pressupost d'ingressos, resultat pressupostari. Memòria: contingut. Especial referència a la informació pressupostària: despeses amb finançament afectat i romanent de tresoreria.  
  
15. La comptabilitat del sector públic de la Generalitat. Principis generals i finalitats. Aplicació dels principis comptables. Destinataris de la informació comptable. Competències en matèria comptable.  
16. El Pla General de Comptabilitat Pública de 2010 (PGCP): característiques, estructura i contingut.  
17. El marc conceptual de la comptabilitat pública en el PGCP: imatge fidel dels comptes anuals, requisits de la informació que s'ha d'incloure en els comptes anuals, principis comptables, elements dels comptes anuals, criteris de registre o reconeixement comptable dels elements dels comptes anuals i criteris de valoració.  
18. Operacions de final d'exercici. Normes d'elaboració dels comptes anuals. Balanç. Compte de resultat econòmic patrimonial. Estat de canvis en el patrimoni net. Estats de flux d'efectiu.  
19. Tractament comptable de l'immobilitzat material en el PGCP: valoració inicial, desemborsaments posteriors, valoració posterior, amortització, deterioració de valor i baixa. Casos particulars d'immobilitzat material: infraestructures i patrimoni històric. Immobilitzat intangible. Inversions immobiliàries. Tractament comptable dels actius en estat de venda.  
20. Tractament comptable dels actius financers en el PGCP: concepte i classificació, reconeixement i valoració, crèdits i partides per a cobrar, inversions mantingudes al venciment, actius financers a valor raonable amb canvis en resultats, inversions en el patrimoni d'entitats del grup, multigrup i associades, actius financers disponibles per a la venda, reclassificacions entre les diferents categories d'actius financers, dividends i interessos rebuts d'actius financers.  
  
21. Tractament comptable dels passius financers en el PGCP: concepte, classificació i reconeixement, passius financers al cost amortitzat, passius financers a valor raonable amb canvis en resultats, reclassificacions entre les categories de passius financers, passius financers la imputació pressupostària dels quals es realitza per la valoració neta en l'exercici.  
  
III. Hisendes locals  
22. Les hisendes locals: principis generals. Classificació dels recursos econòmics de les entitats locals. Els ingressos tributaris locals: naturalesa i fet imposable.  
23. Els pressupostos de les entitats locals: definició. Principis pressupostaris. Contingut dels pressupostos: estats annexos i bases d'execució. Elaboració i aprovació. El pressupost prorrogat.  
24. Les modificacions pressupostàries en l'àmbit local: concepte, classes, finançament i tramitació.  
25. L'execució del pressupost de despeses i d'ingressos en l'àmbit local: les seues fases. Els pagaments per a justificar. Els acomptes de caixa fixa. Les despeses de caràcter plurianual. La tramitació anticipada de despeses.  
26. Els projectes de despesa en l'àmbit local. Les despeses amb finançament afectat: especial referència a les desviacions de finançament.  
27. Tancament i liquidació del pressupost local. Els romanents de crèdit. El resultat pressupostari. El romanent de tresoreria.  
28. Formació, rendició, tramitació, estructura i contingut dels comptes anuals de les entitats locals.  
29. El sistema comptable de l'Administració local. La instrucció del model normal de comptabilitat local. El Pla General de Comptabilitat Pública adaptat a l'Administració local de 2013 (PGCPAL): característiques, estructura i contingut. Marc conceptual: principis comptables, elements dels comptes anuals, criteris de registre i criteris de valoració.  
  
  
IV. Comptabilitat i auditoria  
30. Principis fonaments de la fiscalització del sector públic. La ISSAI-ES 100. Tipus de fiscalització. Elements de la fiscalització del sector públic.  
31. Principis fonamentals de l'auditoria financera del sector públic. La ISSAI-ES 200.  
32. Principis fonamentals de la fiscalització operativa. La ISSAI-ES 300.  
33. El control de qualitat en les fiscalitzacions. L'MFSC-1220. El sistema de control de qualitat i la funció dels equips d'auditoria. Requeriments generals. Procediments de qualitat en la tramitació i emissió dels informes per l'equip d'auditoria. Revisió de control de qualitat de la fiscalització. Revisió de control de qualitat en l'emissió dels informes.  
34. La documentació d'una fiscalització. La GPF-OCEX 1230. Objectiu, concepte i requisits. Característiques, estructura i contingut de la documentació d'auditoria. Compilació de l'arxiu final d'auditoria. Confidencialitat dels papers de treball. Arxius d'auditoria: general, corrent i permanent.  
35. Planificació d'una fiscalització (GPF-OCEX 1300). Funció i moment de realització de la planificació. Activitats preliminars de la fiscalització. Estratègia global d'auditoria. El pla d'auditoria. Canvis en la planificació. Direcció, supervisió i revisió del treball de l'auditor. La memòria de planificació. Programes de treball.  
36. L'enfocament d'auditoria basat en l'anàlisi dels riscos. La GPF-OCEX 1315. Risc d'auditoria: concepte i components. Procediments de valoració del risc.  
37. El coneixement requerit de l'entitat i el seu entorn. L'anàlisi dels comptes que s'han de fiscalitzar.  
38. El control intern de l'entitat auditada. La GPF-OCEX 1316. Concepte, naturalesa i característiques del control intern. Controls rellevants per a l'auditoria. Naturalesa i extensió del coneixement dels control rellevants. Components del control intern.  
39. El control intern en un entorn informatitzat. Controls generals i controls d'aplicació. L'MFSC-2850. Nivells de controls generals. Interrelació dels controls generals amb els controls d'aplicació. Categories de controls generals. Controls rellevants. Avaluació de les deficiències de control detectades.  
40. Identificació i valoració dels riscos d'incorrecció material en els comptes anuals i en les afirmacions. La GPF-OCEX 1317. Relació entre els controls generals i les afirmacions. Identificació de riscos significatius.  
41. Respostes de l'auditor als riscos valorats. La GPF-OCEX 1330. Respostes globals. Procediments d'auditoria que responen als riscos d'incorrecció material en les afirmacions. Proves de controls. Proves substantives.  
42. La importància de les auditories financeres (GPF-OCEX 1320). Finalitat, judici professional, importància relativa i risc d'auditoria. La importància relativa en la planificació i execució del treball d'auditoria financera. Avaluació de les incorreccions identificades durant la realització de l'auditoria. La importància relativa en l'informe d'auditoria financera.  
43. L'evidència d'auditoria. La GPF-OCEX 1500. Evidència d'auditoria suficient i adequada. Informació que s'utilitzarà com a evidència d'auditoria. Mètodes de selecció dels elements sobre els quals es realitzaran les proves per a obtenir evidència d'auditoria. Procediments d'auditoria per a obtenir evidència d'auditoria.  
44. L'evidència electrònica d'auditoria. Característiques. Els documents electrònics en la Llei 39/2015. Procediments d'auditoria aplicables per a obtenir-ne. La factura electrònica.  
45. Procediments analítics. La GPF-OCEX 1520. Procediments analítics substantius, idoneïtat dels procediments i fiabilitat de les dades. Anàlisi dels resultats obtinguts. Classes de procediments.  
  
46. Mostreig en auditoria (NIA-ES 530/MFSC-1530). Tècniques de mostreig estadístic. Mètodes estadístics per a l'avaluació del control intern. Mètodes estadístics per a contrast substantiu.  
47. Les proves de dades. L'MFSC-2813. Què són. Etapes o fases d'una prova de dades. Avantatges i inconvenients. Planificació i disseny. Anàlisi de resultats. Documentació de la prova.  
48. L'immobilitzat material en curs, inversions immobiliàries i actius no corrents mantinguts per a la venda i la seua comptabilitat segons el PGC. Descripció dels elements que componen aquesta àrea. Anàlisi de les principals problemàtiques. Objectius d'auditoria de l'àrea. Consideracions de control intern. Procediments i proves d'auditoria.  
  
49. La tresoreria i la seua comptabilitat segons el PGC. Descripció i principals problemàtiques relacionades amb la tresoreria. L'MFSC-2881. Objectius d'auditoria de l'àrea. Control intern de l'àrea. Procediments i proves d'auditoria.  
50. El patrimoni net i la seua comptabilitat segons el PGC. Legislació relativa al patrimoni net. Descripció de les principals problemàtiques relacionades amb l'àrea. Objectius d'auditoria de l'àrea. Consideracions de control intern. Procediments i proves d'auditoria.  
51. Els passius financers i la seua comptabilitat segons el PGC. Descripció de les principals problemàtiques relacionades amb l'àrea. Objectius d'auditoria de l'àrea. Consideracions de control intern. Procediments i proves d'auditoria.  
52. Les despeses de personal i la seua comptabilitat segons el PGC. L'MFSC-2861. Objectius d'auditoria de l'àrea. Riscos i controls. Segregació de funcions. Avaluació dels controls generals. Principals procediments i proves d'auditoria.  
53. Les despeses de compres, despeses i proveïdors i la seua comptabilitat segons el PGC. L'MFSC-2862. Objectius d'auditoria de l'àrea. Riscos i controls. Segregació de funcions. Avaluació dels controls generals. Principals procediments i proves d'auditoria.  
54. Els ingressos i les vendes, la seua comptabilitat segons el Pla General de Comptabilitat. Objectius d'auditoria de l'àrea. Consideracions de control intern. Procediments i proves d'auditoria.  
55. Les operacions no pressupostàries. Descripció de les principals problemàtiques relacionades amb aquesta àrea. Objectius d'auditoria de l'àrea. Consideracions de control intern. Procediments i proves d'auditoria.  
56. Auditoria de fets posteriors. Tipus de fets posteriors. Procediments d'auditoria aplicables.  
57. Els informes d'auditoria. La GPF-OCEX 1730. Estructura de l'informe. Tipus d'opinió: no modificada i modificada. Naturalesa de les excepcions: limitacions a l'abast i incompliments de principis i normes comptables. Publicitat de l'informe.  
58. Principis fonamentals de la fiscalització de compliment (ISSAI-ES 400). Les fiscalitzacions de compliment de la legalitat (GPF-OCEX 4001). Elements de la fiscalització de compliment. Planificació. Execució i obtenció d'evidència. Avaluació de l'evidència i formació de conclusions. Procediments quan hi ha indicis de frau i fets delictius.  
  
59. La importància relativa en les fiscalitzacions de compliment de la legalitat (GPF-OCEX 4320). Tipus i incompliment segons la seua importància relativa i efectes en els informes de fiscalització.  
60. La responsabilitat de l'auditor enfront del frau. L'MFSC-1240. Mandat legal. Responsabilitats pel que fa al frau. Requeriments de l'MFSC-1240. La responsabilitat comptable. Procediments quan hi ha indicis de responsabilitat comptable (MFSC-1240). Concepte, naturalesa i classes. La responsabilitat penal. Procediments quan hi ha indicis de responsabilitat penal. Els delictes de frau i corrupció.  
  
  
  
  
ANNEX II  
Barem de la fase de concurs  
  
En la fase de concurs a què es refereix la base 8.6 de la present convocatòria, la valoració dels mèrits s'efectuarà d'acord amb el següent barem:  
A) Experiència professional. Aquest concepte es valorarà fins a un màxim de 20 punts, d'acord amb els criteris següents:  
1. Per cada mes complet de servei en actiu en òrgans de control extern de les administracions públiques, en l'exercici de llocs de treball del grup A2 o superior, directament relacionats amb la fiscalització i auditoria externes del sector públic: 0,16 punts.  
2. Per cada mes complet de servei actiu en òrgans de control extern i en administracions i institucions públiques, en l'exercici de llocs de treball no considerats en l'anterior apartat, amb funcions directament relacionades amb la fiscalització i auditoria del sector públic: 0,13 punts.  
  
3. Per cada mes complet de servei en actiu en les administracions i institucions públiques o òrgans de control extern, en l'exercici de llocs de treball no inclosos en els dos subapartats anteriors: 0,11 punts.  
  
4. Per cada mes complet de servei actiu en societats públiques mercantils i fundacions públiques, o en el sector privat, en llocs de treball amb funcions directament relacionades amb l'auditoria: 0,11 punts. En el torn de promoció interna aquest apartat no es valorarà.  
B) Formació. Aquest concepte es valorarà fins a un màxim de 15 punts, d'acord amb els criteris següents:  
1. Titulació acadèmica: màxim 6 punts.  
Per cada titulació acadèmica de nivell igual o superior a l'exigida per a pertànyer al subgrup A2, exclosa la que hi servisca: 3 punts. Als efectes, es puntuarà el nivell més alt de titulació acreditada, i s'hi entendran incloses aquelles altres titulacions necessàries per a obtenir-la. Únicament es valoraran les titulacions que estiguen relacionades directament amb les funcions pròpies de les places convocades.  
  
2. Formació complementària: màxim 8 punts.  
2.1. Es valoraran els cursos de formació i perfeccionament que estiguen relacionats directament amb les funcions pròpies de les places convocades, segons la Relació de Llocs de Treball de la Sindicatura de Comptes de la Comunitat Valenciana d'acord amb l'escala següent:  
  
De 100 o més hores: 1,50 punts  
De 75 o més hores: 1,25 punts  
De 50 o més hores: 1 punt  
De 25 o més hores: 0,75 punts  
De 15 o més hores: 0,50 punts  
  
Només es valoraran per aquest concepte els cursos que hagen sigut convocats, organitzats o homologats pels òrgans de control extern, universitats, fundacions universitàries, instituts o escoles oficials, les comissions de formació dels òrgans de control extern de les administracions públiques o qualsevol centre o organisme públic de formació. En cap cas no s'adjudicarà puntuació per activitats de naturalesa diferent dels cursos, com ara seminaris, jornades, trobades, taules rodones, debats o anàlegs.  
En cap cas no es puntuaran en aquest subapartat, ni en l'apartat anterior de titulació acadèmica, els cursos de valencià ni d'idiomes, ni els cursos que pertanguen a una carrera universitària, cursos de doctorat i dels diferents instituts de les universitats quan formen part del pla d'estudis del centre, ni els cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que s'ocupen.  
2.2. Màsters universitaris  
Es valoraran els màsters universitaris oficials o propis de cada universitat no inclosos en l'apartat de titulació, que estiguen relacionats directament amb les funcions pròpies de les places convocades, d'acord amb l'escala següent:  
Per màster de menys de 90 crèdits: 1 punt  
Per màster de 90 o més crèdits: 2 punts  
  
3. Valencià: màxim 6 punts.  
El coneixement del valencià es valorarà fins a un màxim de 6 punts, prèvia acreditació d'estar en possessió del corresponent certificat expedit o homologat per la Junta Qualificadora de Coneixements de Valencià, d'acord amb l'escala la següent:  
Coneixement oral: 1 punt  
Grau elemental: 2 punts  
Grau mitjà: 4 punts  
Grau mitjà més llenguatge administratiu o llenguatge dels mitjans de comunicació: 5 punts  
Grau superior: 6 punts  
  
La valoració del coneixement del valencià s'efectuarà tot puntuant exclusivament el nivell més alt obtingut.   
4. Llengües de la Unió Europea: màxim 4 punts.  
Es valorarà el coneixement de les llengües oficials de la Unió Europea, diferents de la llengua espanyola segons els nivells especificats, i s'acreditarà mitjançant títols, diplomes i certificats expedits per les escoles oficials d'idiomes, per les universitats espanyoles que seguisquen el model d'acreditació d'exàmens de l'Associació de Centres de Llengües d'Educació Superior (ACLES), així com tots aquells indicats en l'annex del Decret 61/2013, de 17 de maig, del Consell, que estableix un sistema de reconeixement de la competència en llengües estrangeres a la Comunitat Valenciana, tenint-hi en compte les seues modificacions posteriors per ordre de la conselleria competent en matèria d'educació.  
El coneixement da cada llengua de la Unió Europea es valorarà fins a un màxim de 2 punts, i puntuarà per curs o la seua equivalència si es tracta de cicles de l'Escola Oficial d'Idiomes, o de nivells o certificats segons el Marc Comú Europeu de Referència (nivell bàsic, nivell intermedi, i nivell avançat), d'acord amb l'escala que es detalla en la taula adjunta al present punt.  
La valoració del coneixement de la llengua europea s'efectuarà tot puntuant exclusivament el nivell més alt obtingut en cadascuna de les llengües de la Unió Europea.  
Les equivalències entre els ensenyaments regulats pel Reial decret 967/1988, de 2 de setembre, i els regulats pels reials decrets 944/2003 i 1629/2006, de 29 de desembre (Llei orgànica 2/2006, de 3 de maig) i per la disposició final primera del Decret 138/2014, de 29 d'agost (Llei orgànica 8/2013, de 9 de desembre), són les que es detallen en la taula adjunta a aquest punt.